370 Trahere

Secundum naturales tria naturaliter attrahunt: simile, calidum, vacuum. Sic in spiritualibus simile attrahit ratione pietatis, calidum ratione caritatis, vacuum ratione paupertatis et egestatis.

De primo, quia alimentum receptum in animali est simile nature alende. Ideo natura attrahit ipsum et conuertit in sui naturam, et quanto similius tanto cicius trahitur. Sic spiritualiter persona trahit ad sui affectione personas similes, Eccli. 27[:10]: *Volatilia ad sibi similia* convertuntur. Exemplum de Dauid, 1 Reg. [18:3] qui ad amorem sui attraxit Jonathan et ibidem [1 Reg.] 22[:2]: *qui erant* *amaro animo* vel ere *alieno* *oppressi* venerunt ad Dauid *et factus princeps eorum*. Sic Christus et prelatus pius attrahunt ad se subditos, Joan 6[:44]: *Nemo* venit *ad me nisi* /f. 116ra/ *Pater* meus fixerit *eum*.

¶ De secondo, sol ex calore suo attrahit ad se humida vaporabiliter, sic caritatiuus attrahit ad se caritatiuos et gratiosos, Jer. 31[:3]: *In caritate perpetua dilexi te: ideo attraxi te, miserans*. Nota hic de onager quem carens compare suo ascendit in montem et per attractum odoris inuenit comparem suum. Sic Christus ascendens in montem Oliueti inuenit comparem, id est, hominem nuper perditum cui exinanitus compar factus est. Dicit enim Christus, Joan. 12[:32]: *Si ego exaltatus fuero a terra, omnia traham ad meipsum*. Qui ergo non trahitur per Christum, signum est quod nihil est et non vnum de omnibus. Sic Paulus tractus est a Christo ut ipse traheret ad Christum. Si ergo consideremus Magdalenam, latronem, Paulum, videbimus quod Christus quandoque ex misericordia punit cum peccatorem corripit et ex iniustitia parcit, tamen penitentem indulget et vtrumque de dilectione procedit. Cum ergo sic traheret peccatorem sic iustificare, magis est iustificare quam creare, cum maior sit gratia quam natura. Creanti enim nihil obsistit quia secundum Psal. [32:9]: *Ipse dixit, et facta sunt; ipse mandavit et creata [sunt]*. Sed iustificanti peccatum resistit et mala voluntas.

¶ De tercio, quod secundum Philosophum, natura abhorret [a vacuo, et traheret] ad se quod proximus est. Et potissime exeunte grossiori materia, subintrat quod subtilius. Sed patet de aere ad aquam, de aqua ad terram. Exemplum, si vas concauum fiat de terra, cera bene obturata, et portatur mari per hebdomadam replebitur aqua dulci. Sic persona vacua et pura ab infeccione mundane, si portatur inter amaritudines mundiales trahit ad se dulcorem diuine gratie. Vnde alios ad se attrahet, sic Chrisus veniens et vacuus a terrena sarcina attraxit ad se discipulos pauperes qui attraxerunt ad se totum mundum. Vnde sponsa in Canticis affectans talem tractum dicit, Can. 1[:3]: *Trahe me, post te curremus in odorem unguentorum tuorum*. Melius currit vacuus quam plenus, sicut patet de canibus venatis. Et est hic sciendum quod vacuum non potest implere vacuum. Immo magis fateret vacuum, sed temporalia sunt quasi vacua, Jer. 4[:23]: *Aspexi terram, et ecce* quasi *vacua erat et nihili.* Hic circo, non possunt implere cor humanum, sed solus Deus, qui est immediate superior ad animam ipsam, implet quando est vacua ab amore mundi.

¶ Figura ad hoc 4 Reg. 4[:3-7] quamdiu mulier habuit vasa vacua fluxit oleum, quando fuerunt plena stetit. Sic Deus dat gratiam suam cordibus vacuis, [1] Cor. 15[:10]: *Gratia Dei in me vacua non fuit*. Et quod ibi non sit gratia vbi est vacuitas patet figuram, Exod. 27[:6-8] altare veteris testamenti debuit esse vacuum et inane in signum quod lex illa gratiam non conferebat. Et est hic notandum quod Christus tripliciter trahit homines ad se, scilicet, per beneficorum collationem, per tribulacionum immissionem, per deuocionis inspirationem, de quibus, Joan. 12[:32]: Cum *exaltatus fuero a terra, omnia traham ad meipsum*. Hic dicit omnia non omnis, innuens per hoc nature integritatem, scilicet, corporis et anime assumendum.

Igitur de prima attractione dicitur Jer. 31[:3]: *In caritate perpetua dilexi te, miserans*. Sed est de Deo trahente illuc, sicut de lapide adamante et magnete, secundum Augustinum, *De civitate*, quorum vterque attrahit ferrum, sed presente adamante vacat magnes. Sed si ferrum immigratur aliubi[[1]](#endnote-1) uel cepis adamas, nichil operaretur et hoc propter abhominacionem adiuncti.

De secondo, quod Deus aliquando trahit per deuocionem, sciendum est quod neminem uult cogere violenter. Vnde Augustinus, *De civitate*, sicut animalia trahuntur per aspicium virescium foliorum, et puer per pomum, sic anima per deuociones, Can. 1[:3]: *Trahe me, post te curremus in odorem [unguentorum tuorum]*. Vnde secundum Augustinus, *Super Joannem,* homilia 16, signanter dicitur post te, non ante te, ne te faciam successorem, non iuxta te, ne te faciam mihi parem, sed post te ut te ostendam doctorem et ductorem, /f. 116rb/ Psal. [62:9]: *Adhæsit anima mea post te*. Sed de multis est sicut de aue Bernaco, qui quanto minor fuerit tanto vescimus[[2]](#endnote-2) haberet arbori vnde nascitur. Sed quando senescit vix pendet per rostrum et tandem cadit in aquam*,* Psal. [72:9]: *Posuerunt in cælum os suum, et lingua eorum transivit in [terra].*

Item, legitur de pantera, quod cum dormierit tribus diebus et tribus noctis, expergefecta, dulcem emittit clamorem ad quem cetera animalia et relucis lustris suis afficiuntur et inclinantur. Sic est de Christo qui post triduum mortis sue emisit hanc vocem, [Marc. 16:16]: *Qui crediderit, et baptizatus [fuerit], salvus erit*. Ad quam vocem omnes Christiani efficiuntur. Simile dicit Plinius secundus, de balena pisce quod cum famescit, emittit odorem suauem de ore suo per quem trahit pisciculos in os suum. Sic Christus emisit suauem sonum multos attrahentem, scilicet, [Matt. 11:28]: *Venite ad me omnes qui laboratis, et onerati estis, et ego reficiam vos*, etc.

¶ Item, Christus attrahit nos tripliciter: vigore, calore, odore. Vigore sicut magnes, ferrum. Calore sicut ignis vaporem. Odore sicut herba agnum, pastura ceruum.

De primo, quod magnes attrahit ferrum, raro est quia multum habet in se de natura ferri. Sic Christus multum habet in se de natura humana, non facile attrahit nisi inueniat obicem, Prou. [8:31]: *Deliciæ meæ esse cum filiis hominum*. Set ferrum inuoluatur aliis non attrahitur, sic nec peccator per Christum donec depuretur.

De secondo, Christus attrahit hominem calore caritatis, sicut sol rorem, nisi inueniat obicem per peccatum frigidi torporis. Exemplum de *seruo pigro*, [Eccli. 37:14].

¶ Tercio, trahit nos odore beneficorum, sicut aquila prouocat pullos suos ad volandum ostensione ciborum, Deut. 32[:11]: *Sicut aquila provocans ad volandum pullos suos, et super eos volitans*.

1. aliubi ] *corr.* alliis F.128. [↑](#endnote-ref-1)
2. vescimus ] *corr*. viximus F.128. [↑](#endnote-ref-2)